Administrerende direktør i Statens Serum Institut Mads Melbye er fritaget for tjeneste, mens statens advokat, Kammeradvokaten, skal undersøge, om der har været uregelmæssigheder i instituttets administration af forskeres særaftaler.

Det skriver Sundheds- og Ældreministeriet i en pressemeddelelse.

- Der skal være fuldkommen klarhed over, at alle regler overholdes og interne procedurer følges, når det drejer sig om offentlige myndigheder. Derfor har jeg taget dette nødvendige skridt, og jeg ser frem til resultatet af Kammeradvokatens arbejde, siger Magnus Heunicke (S).

Kammeradvokaten skal undersøge to sagsområder, der har rejst spørgsmål om ledende medarbejderes sammenblanding af Statens Serum Instituts interesser og private økonomiske og forskningsmæssige interesser.

Det skal undersøges om pågældende ledende medarbejdere i de to konkrete sagsforløb har tilgodeset private økonomiske og forskningsmæssige interesser i strid med LOF, som er loven om opfindelser ved offentlige forskningsinstitutioner.

Desuden skal det undersøges, om de har brudt offentligretlige regler, persondataregler, SSI’s interne procedurer og interesser samt deres tjenstlige forpligtelser.

- Hvis der findes at være sket overtrædelser af de nævnte regler, eller det findes, at SSI’s interne procedurer ikke er tilstrækkelige til at sikre mod sådanne overtrædelser eller varetagelsen af SSI’s interesser, skal undersøgelsen indeholde konkrete anbefalinger til SSI’s reaktion herpå, lyder det i kommisoriet.

Skal undersøge overførsel af følsomme personoplysninger til USA

I det andet spor skal kammeradvokaten foretage en nærmere undersøgelse af en mængde personfølsomme oplysninger, der er sendt til USA forskningsøjemed.

Her skal de blandt andet undersøge, om instituttet har sikret, at medarbejderne har det korrekte juridiske grundlag for anvendelse og overførsel af personoplysninger til forskningsbrug.

Folketingets sundhedsordførere er ifølge DR Nyheders oplysninger blevet orienteret om sagen i dag.